Gebeure wat lei tot Modimolle-skietery ondersoekChrisna en Botes van der Merwe. Foto: Facebook Die polisie sê twee vuurwapens is op die toneel gevind waar ŉ sakeman van Modimolle in Limpopo doodgeskiet en sy vrou ernstig beseer is. Inwoners van die Koro Creek-gholflandgoed het die polisie Dinsdag omstreeks 22:00 ontbied nadat hulle skote by Guineafowlstraat 39 hoor klap het. Ao. James Findlay sê polisiebeamptes het Botes van der Merwe en sy vrou, Chrisna, in die hoofslaapkamer aangetref. Botes is op die toneel dood verklaar terwyl Chrisna eers na die St. Vincent-hospitaal op die nabygeleë Bela-Bela gehaas is. Sy is van daar per helikopter na ŉ Pretoriase hospitaal geneem. Volgens Findlay is haar toestand kritiek. ŉ Familielid het Maroela Media Woensdagmiddag genader en beweer Chrisna het op Botes geskiet en haarself daarna in die maag geskiet. Die persoon beweer daar was net een vuurwapen op die toneel en geen bewyse dat daar ŉ oor-en-weer-skietery was nie. Findlay sê egter daar was beslis twee vuurwapens op die toneel. Hy erken dis te vroeg in hul ondersoek om te sê of ŉ oor-en-weer-skietery plaasgevind het. Dit kan wees dat net een van die egpaar geskiet het, maar dit sal deur die polisie se ondersoek bepaal moet word. Hy het aanvanklik gesê die vermoede bestaan dat die skietery tydens ŉ rusie tussen die egpaar plaasgevind het, maar dit sal ook eers tydens die polisie se ondersoek bevestig moet word. Findlay sê die polisie doen tans ŉ geregtelike doodsondersoek, maar namate hul ondersoek vorder, kan dit na ŉ moordsaak verander word.